**1330/2013. (VI. 13.) Korm. határozat**

**az Országos Fogyatékosságügyi Tanácsról**

1. A Kormány a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 30. § (1) bekezdése alapján a fogyatékos személyek helyzetének előmozdítása, a fogyatékosságüggyel kapcsolatos feladatok ellátásának elősegítése, továbbá a fogyatékos személyek érdekében működő civil szervezetekkel történő együttműködés erősítése céljából létrehozza és működteti az Országos Fogyatékosságügyi Tanácsot (a továbbiakban: Tanács).

2. A Tanács javaslattevő, véleményező és tanácsadói tevékenységet végez a Kormány és a társadalmi esélyegyenlőség előmozdításáért felelős miniszter (a továbbiakban: miniszter) számára.

3. A Tanács feladatai:

*a)* véleményezi a fogyatékosságügyet érintő jogszabályok tervezeteit, javaslatokat fogalmaz meg a fogyatékosságügyet érintő jogszabályok és közjogi szervezetszabályozó eszközök megalkotására, módosítására,

*b)* a fogyatékos személyek jogairól és esélyegyenlőségük biztosításáról szóló 1998. évi XXVI. törvényben (a továbbiakban: Fot.) foglaltak szerint részt vesz a fogyatékos személyek esélyegyenlőségének megteremtését célzó Országos Fogyatékosságügyi Program (a továbbiakban: Program), valamint az ahhoz kapcsolódó Intézkedési Tervek előkészítésében, ennek körében az előkészítést segítő javaslatokat fogalmaz meg, továbbá véleményezi a Program, valamint az Intézkedési Tervek tervezeteit,

*c)* a Fot.-ban foglaltak szerint figyelemmel kíséri a Program végrehajtását, ennek körében véleményezi a Program, illetve az ahhoz kapcsolódó Intézkedési Tervek végrehajtásáról szóló beszámolókat,

*d)* véleményezi a Fogyatékossággal élő személyek jogairól szóló ENSZ egyezmény végrehajtásáról szóló jelentést,

*e)* javaslatokat, ajánlásokat tesz a Kormány tagjai számára a fogyatékos személyeket érintő kormányzati döntésekre, programokra, közreműködik azok előkészítésében,

*f)* tájékoztatást nyújt a fogyatékos személyek élethelyzetének alakulásáról.

4. A Tanács 3. pont *a)-e)* alpontja szerinti feladatkörében adott véleményét, javaslatát, ajánlását a döntés-előkészítő anyagban fel kell tüntetni.

5. A Tanács elnöke a miniszter. A Tanács társelnöke a 6. pont *b)-f)* alpontja szerinti tagok (a továbbiakban együtt: delegált tagok) által maguk közül választott személy.

6. A Tanács tagjai:

*a)* a Tanács elnöke;

*b)* az egyes fogyatékossági csoportokat képviselő alábbi országos érdekképviseleti szervezetek által delegált egy-egy személy:

*ba)* Mozgáskorlátozottak Egyesületeinek Országos Szövetsége,

*bb)* Siketek és Nagyothallók Országos Szövetsége,

*bc)* Magyar Vakok és Gyengénlátók Országos Szövetsége,

*bd)* Siketvakok Országos Egyesülete,

*be)* Értelmi Fogyatékossággal Élők és Segítőik Országos Érdekvédelmi Szövetsége,

*bf)* Autisták Országos Szövetsége,

*bg)* Pszichiátriai Érdekvédelmi Fórum;

*c)* az Afázia Egyesület és a Démoszthenész Beszédhibások és Segítőik Országos Érdekvédelmi Egyesülete által közösen delegált egy személy;

*d)* a fogyatékos személyek érdekvédelmét ellátó - a *b)* és *c)* pont szerinti szervezetek körébe nem tartozó, továbbá a *b)* és *c)* pont szerinti valamely szervezetben tagsággal nem rendelkező - civil szervezetek által közösen delegált, különböző fogyatékossági csoportok érdekeit képviselő négy személy;

*e)* a Fogyatékos Emberek Szervezeteinek Tanácsa által delegált egy személy;

*f)* a Magyar Olimpiai Bizottság által a fogyatékos személyek sportja képviseletében delegált egy személy.

7. A Tanács elnöke valamely tag kérésére, illetve amennyiben valamely napirendi pont tárgyalása kapcsán szükségesnek tartja, tanácskozási joggal további személyeket hívhat meg.

8. A 6. pont *d)* alpontja alapján azon civil szervezetek jogosultak delegálásra, amelyek a bírósági nyilvántartásban szerepelnek, továbbá létesítő okiratuk, illetve alapszabályzatuk szerint a fogyatékos személyek vagy valamely fogyatékossági csoport érdekében működnek.

9. A 6. pont *e)* alpontja alapján delegált személy nem lehet a 6. pont *b)* és *c)* alpontja szerinti valamely szervezet tagja vagy képviselője, illetve azon szervezet tagja vagy képviselője, amelyik a 6. pont *d)* alpontja alapján delegált tagot delegálásra jelölte.

10. A delegált tagok megbízatása négy évre szól.

11. A delegált tagok megbízatása

*a)* a megbízatási idő leteltével,

*b)* lemondással,

*c)* visszahívással,

*d)* a tag halálával,

*e)* a delegáló jogutód nélküli megszűnésével

megszűnik.

12. A 6. pont *d)* alpontja szerinti szervezetek által közösen történő delegálás esetében a tag megbízatása a delegáló jogutód nélküli megszűnése címén csak akkor szűnik meg, ha az a delegáló szervezet szűnik meg, amelyik a tagot delegálásra jelölte.

13. A delegált tag megbízatásának 11. pont *b)-d)* alpontja alapján történő megszűnése esetén a delegáló új tagot delegál, akinek megbízatása az eredetileg delegált tag megbízatásának időtartamából még hátralévő időre szól.

14. A Tanács működésével kapcsolatos titkársági teendőket a miniszter által vezetett minisztérium látja el. A Tanács titkárát a miniszter jelöli ki. A Tanács titkára a Tanács ülésein tanácskozási joggal vesz részt.

15. A Tanács a miniszter által - a Tanács tagjai véleményének kikérését követően - meghatározott ügyrend szerint, de legalább negyedévente ülésezik. A Tanács üléseit a Tanács elnöke hívja össze. A Tanács elnöke köteles összehívni a Tanács ülését, ha azt a tagok legalább egynegyede írásban kezdeményezi.

16. A Tanács a feladatkörébe tartozó egyes kérdések megvitatását, illetve javaslatok kidolgozását az ügyrendben meghatározottak szerint - a Tanács egyes tagjai, illetve meghívottak részvételével működő - munkacsoportok keretében is elláthatja.

17. A Tanács ülései nem nyilvánosak, azokon a Tanács tagjai, a Tanács titkára, a meghívottak, és szükség szerint az előbbiek segítői (így személyi segítő, jelnyelvi tolmács, kommunikációs segítő, valós idejű feliratozó) vehetnek részt.

18. A Tanács ügyrendjét, üléseinek meghívóját és a napirendi javaslatot, határozatait, valamint titkársága elérhetőségét a miniszter által vezetett minisztérium honlapján közzé kell tenni.

19. A Tanács tagjai tevékenységükért tiszteletdíjban nem részesülnek. A delegált tagok az ügyrend szerint a Tanácsban, illetve annak munkacsoportjában való részvételük kapcsán felmerült igazolt költségeik - ideértve a személyi segítő, a jelnyelvi tolmács, a kommunikációs segítő, a valós idejű feliratozó alkalmazásával kapcsolatos költségeket is - megtérítését kérhetik.

20. A Tanács működésének költségeit - ide nem értve a tagok delegálásával kapcsolatos költségeket -, valamint a delegált tagok költségtérítését a miniszter által vezetett minisztérium biztosítja.

21. A tagok megbízatási idejének leteltét 90 nappal megelőzően a miniszter írásban felkéri a 6. pont *b)*, *c)* és *f)* alpontja szerinti szervezeteket a Tanács tagságára való delegálásra. A delegálást a felkérés kézhezvételét követő 30 napon belül kell jelezni a Tanács titkáránál. A 6. pont *c)* alpontja szerinti delegálást a két érintett szervezet együttesen végzi. Ha a delegálásra határidőn belül nem kerül sor, a miniszter 5 napos határidővel felhívja a szervezetet annak pótlására. Ha a delegálásra ekkor sem kerül sor, a hiányzó tag helyett a miniszter kér fel tagot a 8. pontban foglaltaknak megfelelő civil szervezetek tagjai közül.

22. A tagok megbízatási idejének leteltét 90 nappal megelőzően a miniszter az általa vezetett minisztérium honlapján közzétett hirdetmény útján felhívja a fogyatékos személyek érdekében működő civil szervezeteket a 6. pont *d)* alpontja szerinti delegálásra való jelölésre.

23. A delegálásra való jelölést a hirdetmény közzétételétől számított 30 napon belül kell bejelenteni a Tanács titkáránál. A delegálásra való jelölésnek tartalmaznia kell a jelölő szervezet nevét; a jelölő szervezet nyilatkozatát arra vonatkozóan, hogy a 6. pont *d)* alpontjában és a 8. pontban foglalt feltételeknek megfelel; a képviselt fogyatékossági csoport megnevezését; valamint a jelölt személy nevét. Ha a delegálásra való jelölés hiányos, a miniszter 5 napos határidővel felhívja a jelölő szervezetet hiánypótlásra. Ha a jelölő szervezet nem felel meg a 6. pont *d)* alpontjában és a 8. pontban meghatározott feltételeknek, vagy a hiánypótlási felhívásnak a meghatározott határidőben nem tesz eleget, a delegálásra való jelölés érvénytelen. Erről a Tanács titkára a jelölő szervezetet írásban értesíti.

24. A Tanács titkára a bejelentési határidő leteltét követő 10 napon belüli időpontra kitűzi a delegáló ülés időpontját, biztosítja az ahhoz szükséges tárgyi feltételeket és levezeti az ülést. A delegálásról jegyzőkönyv készül, melyhez csatolni kell a jelenléti ívet.

25. A delegálásról szóló szavazás során a jelölő szervezetek négy jelöltre szavazhatnak. Delegált tagként a legtöbb szavazatot kapott jelöltek kerülnek kijelölésre azzal, hogy ha valamely fogyatékossági csoportot képviselő delegált kijelölésre került, az ugyanazon fogyatékossági csoportot képviselő további jelöltekre leadott szavazatokat nem kell figyelembe venni. Ha a delegált tag személye szavazategyenlőség miatt nem dönthető el, az egyenlő számú szavazatot kapott személyek tekintetében ismételten szavazni kell. Ha a delegálásról szóló szavazás során a delegálandó tagok számánál kevesebb jelölt kap szavazatot, a szavazást a betöltetlen tagi helyek tekintetében kell megismételni.

26. Nem kell összehívni a delegáló ülést, ha a bejelentési határidőn belül nem érkezett legalább négy érvényes delegálásra való jelölés. Ez esetben a delegálásra való jelölés eredménytelen. Erről a jelölő szervezeteket a Tanács titkára írásban értesíti.

27. Ha a delegálásra való jelölés vagy a delegáló ülés eredménytelen, a hiányzó tagok helyett a miniszter kér fel tagot a 8. pontban foglaltaknak megfelelő civil szervezetek tagjai közül.

28. A 22-27. pont szerinti delegálást követő 10 napon belül, az annak során delegált tagokat jelölő szervezetek megjelölésével a miniszter írásban felkéri a 6. pont *e)* alpontja szerinti szervezetet a Tanács tagságára való delegálásra. A delegálást a felkérés kézhezvételét követő 20 napon belül kell jelezni a Tanács titkáránál. A delegálásnak tartalmaznia kell a delegált személy nevét; nyilatkozatát arra nézve, hogy a 9. pontban foglaltaknak megfelel; továbbá, hogy a fogyatékos személyek érdekében működő mely civil szervezet tagja vagy képviselője. Ha a delegálásra határidőn belül nem kerül sor vagy a delegálás hiányos, a miniszter 5 napos határidővel felhívja a szervezetet annak pótlására, illetve hiánypótlásra. A hiánypótlás elmaradása esetén a delegálás érvénytelen, erről a Tanács titkára írásban értesíti a delegálót. Ha a delegálásra vagy a hiánypótlásra határidőben nem kerül sor, a hiányzó tag helyett a miniszter kér fel tagot a 8. és 9. pontban foglaltaknak megfelelő civil szervezetek tagjai közül.

29. Ha valamely tag megbízatása a 11. pont *b)-d)* alpontja alapján megszűnik, az új tag delegálását a 21., a 22-27., illetve a 28. pont szerinti eljárás értelemszerű alkalmazásával kell lefolytatni. Ha a 6. pont *d)* alpontja szerinti valamely tag megbízatása szűnt meg, akkor az új tag nem lehet ugyanazon fogyatékossági csoport képviselője, amely fogyatékossági csoportot a 6. pont *d)* alpontja szerinti további tagok képviselnek, valamint nem lehet azon szervezet tagja, képviselője vagy jelöltje, amelynek tagja vagy képviselője a 6. pont *e)* alpontja szerinti szervezet által delegált személy.

30. Ez a határozat a közzétételét követő harmadik napon lép hatályba.

31. Az e határozatban foglaltakat először a 2013. szeptember 30-án megszűnő Országos Fogyatékosügyi Tanács helyébe lépő új Tanács létrehozása, működtetése tekintetében kell alkalmazni.

32. A miniszter a 21. pont szerinti felkérést és a 22. pont szerinti felhívást első ízben e határozat hatálybalépését követő 8 napon belül teszi meg.